b'\n_START_ARTICLE_\nVenetai (galai)\n_START_PARAGRAPH_\nVenetai\xc2\xa0\xe2\x80\x93 j\xc5\xabriniai galai, kurie gyveno Bretan\xc4\x97je (dabar Pranc\xc5\xabzija). Antikos laikais ta sritis priklaus\xc4\x97 Armorikai. Vano miestas pavadintas pagal genties pavadinim\xc4\x85._NEWLINE_Be venet\xc5\xb3 Armorikoje gyveno redonai, kuriosolitai, osismiai, esubiai ir namnetai._NEWLINE_Venetai gyveno piet\xc5\xb3 Armorikoje, Morbihano \xc4\xaflankos pakrant\xc4\x97je. Venetai gyveno pakran\xc4\x8di\xc5\xb3 tvirtov\xc4\x97se, kurios potvyniui u\xc5\xbe\xc4\x97jus b\xc5\xabdavo salomis, o nuslinkus\xc2\xa0\xe2\x80\x93 pusiasaliui. Svarbiausias miestas ir tikriausiai sostin\xc4\x97 buvo Darioritum (dabar Vanas), kur\xc4\xaf mini Klaudijus Ptolem\xc4\x97jus Geografijoje._NEWLINE_Venetai stat\xc4\x97 \xc4\x85\xc5\xbeuolinius laivus, naudojo gele\xc5\xbeines vinis ir odines bures. Tokie laivai atlaikydavo at\xc5\xa1iaurius Atlanto orus.\n_START_SECTION_\nU\xc5\xbekariavimas\n_START_PARAGRAPH_\n57 m. pr. m. e. pakrant\xc4\x97s galai buvo priversti pripa\xc5\xbeinti Julijaus Cezario vald\xc5\xbei\xc4\x85. Jie pasira\xc5\xa1\xc4\x97 sutartis ir dav\xc4\x97 \xc4\xafkait\xc5\xb3 kaip geros valios \xc5\xbeenkl\xc4\x85. 56\xc2\xa0m. pr. m. e. galai pagavo kelis Cezario pareig\xc5\xabnus, kai \xc5\xa1ie ie\xc5\xa1kojo maisto j\xc5\xb3 \xc5\xbeem\xc4\x97je ir band\xc4\x97 juos i\xc5\xa1keisti \xc4\xaf \xc4\xafkaitus. Supyk\xc4\x99s Cezaris reng\xc4\x97si karui._NEWLINE_D\xc4\x97l tvirtovi\xc5\xb3 pad\xc4\x97ties jas buvo sunku u\xc5\xbepulti i\xc5\xa1 sausumos ar j\xc5\xabros. Rom\xc4\x97nai pyl\xc4\x97 pylimus \xc4\xaf tvirtoves, bet i\xc5\xa1kilus gr\xc4\x97smei \xc4\xaftvirtinimams galai j\xc5\xabra persikeldavo \xc4\xaf kit\xc4\x85 tvirtov\xc4\x99 ir rom\xc4\x97nams reik\xc4\x97davo kartoti operacij\xc4\x85 i\xc5\xa1 naujo._NEWLINE_Tik gal\xc5\xb3 laivyno sunaikinimas gal\xc4\x97jo i\xc5\xa1spr\xc4\x99sti problem\xc4\x85, tad Julijus Cezaris \xc4\xafsak\xc4\x97 statyti laivus. Ta\xc4\x8diau rom\xc4\x97n\xc5\xb3 galeros nusileido tvirtiems gal\xc5\xb3 laivams: jie buvo per tvirti taranuoti ir per manevringi sugauti. Ta\xc4\x8diau rom\xc4\x97nai buvo atkakl\xc5\xabs, ir Cezario legatas Decimas Junijus Brutas Albinas nugal\xc4\x97jo venetus prie Kviberono \xc4\xaflankos. Ilgais kabliais rom\xc4\x97nai u\xc5\xbekabindavo gal\xc5\xb3 bures ar jas tvirtinan\xc4\x8dias virves. Sunkios odin\xc4\x97s bur\xc4\x97s nukrisdavo ant denio ir nebebuvo galima nei buriuoti nei irkluoti. Venet\xc5\xb3 tvirtov\xc4\x97s buvo u\xc5\xbeimtos, gyventojai nu\xc5\xbeudyti ar parduoti \xc4\xaf vergij\xc4\x85 kaip pamoka gal\xc5\xb3 konfederacijai.'